
A centrális projekciójú Edinger-Westphal mag szerepének vizsgálata Alzheimer-kór egérmodellben.

Bevezetés
Az Alzheimer-kór (AD) egy neurodegeneratív betegség, melyben a bazális előagyi kolinerg sejtek károsodása ismert, azonban egyéb kolinerg területek szerepére kevesebb figyelem irányul. Az Edinger-Westphal mag (EW) kolinerg idegsejtcsoportja, mely az oculomotor komplex része, már a betegség korai szakaszában érintett lehet, pupillamotoros zavart okozva. Az EW centrális projekciójú (EWcp) peptiderg részének AD-ban való érintettségéről azonban nem áll rendelkezésre adat. Saját és irodalmi adatok is felvetik a tranziens receptor potenciál ankyrin1 (TRPA1) ioncsatorna szerepét neurodegeneratív kórképekben. Nemrégiben kimutattuk, hogy a Trpa1 mRNS a központi idegrendszerben legnagyobb mennyiségben az EWcp területén, a peptiderg, urocortin1 (UCN1) tartalmú neuronban fejeződik ki. Feltételezzük, hogy az EWcp/UCN1 sejtjei is érintettek a betegségben.
Módszerek
AD modelljeként 3xTg egereket alkalmaztuk, melyekben az amyloid prekurzor proteint, a presenilin-1-et, illetve a tau fehérjét kódoló gének expressziója fokozott. Különböző korcsoportokat vizsgáltunk: 2, 12 és 18 hónapos 3xTg, kontrollként pedig azonos korú C57BL6-os egereket. A Trpa1 expresszió meghatározása céljából RNAscope in situ hibridizációt végeztük, melyet az UCN1 peptidtartalom detektálása céljából immunfluoreszcens jelöléssel kombináltunk az EWcp területén.
Eredmények
2 hónapos kontrollokban szignifikánsan magasabb Trpa1 expresssziót tapasztaltunk, mint az azonos korú 3xTg csoportban. A C57BL6-os törzsben idős korban csökkent a Trpa1 expressziója, azonban a 3xTg törzsben a bazálisan alacsonyabb expresszió nem csökkent tovább a kor előrehaladtával. 12 hónapos korban mindkét genotípusban magasabb UCN1 peptidtartalmat találtunk a 2 hónapos társaikhoz képest, melyet 18 hónapos korra tendenciózus csökkenés követett.
Következtetések
AD modellben és idős kontroll egerek mintáiban megfigyelt alacsonyabb Trpa1 expresszió és magasabb UCN1 tartalom alátámasztja az EWcp/UCN1/Trpa1 neuronok érintettségét AD-ban.



